曾巩
青云亭闲望
一登此亭高，夐脱藩庑拥。
开颜广轩辟，吹面惊飙动。
城回石崖抱，山乱寒潮涌。
谷草晚更芳，沙泉细犹汹。
峥嵘四封壮，缥缈佳气捧。
连天广衢走，拂日长檐耸。
区区射声利，浩浩奔蹄踵。
趋营众所便，冒涉吾久恐。
缅想山水宅，环观松桧拱。
属耳天籁乐，脱身人事冗。
幽闲味虽薄，放荡愚所勇。
穷凶势犹竞，杀伐声更詾。
扬扬敛臣贵，烨烨兵宫宠。
谅知草茅微，无补社稷重。
牧放手幽鞭，耕锄躬瘦陇。
尚或此心谐，岂云吾道壅。